பாடம் 29
மரணத்திற்குப் பின் வாழ்வு
படங்கள்: 4, 5, 21, 35
நோக்கம்: மரணத்திற்குப் பின் வாழ்வைப்பற்றி இயேசு பேசினார் என்று கற்பிப்பது.
ஆசிரியர் ஆயத்தம்: இன்று மகிழுங்கள்; இயேசு கிறிஸ்துவின்மீது வைத்த விசுவாசத்தால் உங்களுக்கு இரட்சிப்பும் நித்திய வாழ்வும் உண்டு என்பதற்காக தேவனுக்கு நன்றி சொல்லுங்கள். பின்பு யோவான் 5:21-29, யோவான் 14:1-4 மற்றும் பாடத்திட்டத்தைப் படித்து ஆராயுங்கள்.
மனப்பாட வசனம்: யோவான் 5:24 – “என் வார்த்தையைக் கேட்டு, என்னை அனுப்பினவரிடத்தில் விசுவாசமாயிருக்கிறவன் நித்திய ஜீவனை உடையவனாயிருக்கிறான்.”
பாடத்திட்டம்: அறிமுகம்
மரணம் பேசுவதற்கு எளிதான தலைப்பு அல்ல; ஆனால் ஒருவர் இறக்கும்போது கிறிஸ்தவ போதனையையும் நடைமுறையையும் காட்ட ஞாயிறு பள்ளிப் பாடம் ஒரு வாய்ப்பைத் தருகிறது.
இந்தப் பாடம் நடத்தப்படும் நேரத்தில் அருகில் எங்காவது ஓர் இறுதிச் சடங்கு நடைபெற வாய்ப்புண்டு. அதைப்பற்றிப் பேசுங்கள். கேள்விகள் கேட்டு, கிறிஸ்தவ இறுதிச் சடங்குக்கும் பாரம்பரிய இறுதிச் சடங்குக்கும் உள்ள வேறுபாடுகளை வெளிக்கொணருங்கள். கிறிஸ்தவ இறுதிச் சடங்கில் துக்கத்தோடு நம்பிக்கையும் மகிழ்ச்சியும் உண்டு.
பாடத்தின் முக்கிய குறிப்புகள்
1. படம் 35-ஐக் காட்டுங்கள். பார்க்க இன்னொரு துக்கமான படம் உள்ளது. படத்திலுள்ள மனிதன் இறந்துவிட்டான். அவன் குடும்பம் மிகவும் துக்கத்தில் இருக்கிறது. நாம் எல்லோரும் ஒருநாள் இறக்க வேண்டும்.
2. இறப்பதற்குச் சற்றுமுன் நாம் இறக்கும்போது என்ன நடக்கும் என்று இயேசு தம் நண்பர்களிடம் சொன்னார். கலங்க வேண்டாம் என்றார். நாம் பாவம் செய்ததால் இயேசு மரித்தார். படம் 21, படம் 5-ஐக் காட்டுங்கள். நாம் பாவம் செய்ததால் மரணம் உலகத்தில் வந்தது. படம் 4-ஐக் காட்டுங்கள். ஆதாமும் ஏவாளும் தேவனுக்குக் கீழ்ப்படியவில்லை. பாவத்தை நீக்க இயேசு வந்தார். இயேசு கிறிஸ்து உங்கள் பாவங்களை நீக்கி உங்களைப் புதிய மனிதனாக்கியிருந்தால் நீங்கள் பயப்பட வேண்டியதில்லை. நீங்கள் இறக்கும்போது பரலோகத்துக்குப் போய் தேவனோடு என்றென்றும் வாழ்வீர்கள். இதுவே நித்திய வாழ்வு எனப்படும்.
3. தாம் பரலோகத்தில் தம் பிதாவிடம் திரும்பிச் சென்றபின் தம்மோடு வாழ நமக்கு ஓர் இடத்தை ஆயத்தம் செய்யப்போவதாக இயேசு சொன்னார். அவர் இப்போது அதைச் செய்துகொண்டிருக்கிறார்.
4. ஒருவர் இறக்கும்போது நாம் துக்கப்படுகிறோம். இனி அவர்களைக் காண முடியாது. ஆனால் அவர்கள் தேவனை நேசித்திருந்தால் தேவனோடு இருப்பார்கள் என்பதில் மகிழ்கிறோம். கிறிஸ்தவர்கள் ஒருநாள் பரலோகத்தில் ஒருவரை ஒருவர் மீண்டும் சந்திப்பார்கள்.
5. கர்த்தராகிய இயேசுவை அறியாமலும் நேசிக்காமலும் இறப்பவர்களும் உண்டு. அவர்களுக்கு என்ன நடக்கும்? இயேசு அவர்களை நியாயந்தீர்ப்பார் என்று சொல்கிறார். அவருடைய நியாயத்தீர்ப்பை நாம் நம்ப வேண்டும். அவர் உண்மையான நியாயாதிபதி.
மீள்பார்வை
இயேசு கிறிஸ்துவின்மேலுள்ள விசுவாசத்தால் தேவனுடைய குடும்பத்தைச் சேரும்போது, இப்போதும் வரப்போகும் உலகிலும் நமக்கு நிறைவான வாழ்வு உண்டு என்பதை வலியுறுத்திப் பாடத்தைச் சுருக்கமாக மீள்பார்வை செய்யுங்கள். இது உண்மையாக இல்லாவிட்டால் இயேசு இதைச் சொல்லியிருக்க மாட்டார்.
மனப்பாட வசனத்தைக் கற்பியுங்கள்.
பாடத்திற்கு நம் பதில்மொழி
சமீபத்தில் தங்கள் குடும்பத்தில் மரணம் ஏற்பட்ட, பிள்ளைகளுக்குத் தெரிந்த நபர்களுக்காக ஜெபியுங்கள்.
சென்ற வாரம் நோயுற்றிருந்தவர்களின் முன்னேற்றத்தைப்பற்றிப் பிள்ளைகளிடம் கேளுங்கள். தொடர்ந்து அவர்களுக்காக ஜெபியுங்கள்.
